એક છે અદી તોમર (આર. માધવન). વીતેલાં વર્ષોનો બૉક્સર અને અત્યારનો કોચ. તેની કરીઅરમાં દેવ ખત્રી (ઝાકિર હુસેન) નામના બીજા એક ખેલાડીએ એવી ફાચર મારી કે અદી હંમેશ માટે ઇત્યાદિ થઈ ગયો. ત્યારથી તે કાયમ આકરે પાણીએ જ રહે છે. ઈવન તેની પત્ની પણ તેને છોડીને જતી રહી છે. ફિલ્મી પડદાનો ઝાકિર માધવન પર તબલાની એવી થાપ મારે છે કે માધવન બિચારો હરિયાણાથી સીધો ચેન્નઈ જઈને પડે છે. પરંતુ ત્યાં તેને પોતાની જ ફોટોકૉપી જેવી એક ટૅલન્ટેડ છોકરી દેખાય છે. એ છોકરી એટલે મદી (રિતિકા સિંહ). તેની મોટી બહેન લક્ષ્મી (મુમતાઝ સરકાર, જાદુગર પી. સી. સરકારની દીકરી) બૉક્સિંગ શીખે અને મદી માછલી વેચે. મદીનો મિજાજ પણ લાલ મરચા જેવો. તેના મુક્કાનો પ્રહાર જોઈને અદી-ઇત્યાદિને લાગ્યું કે આ છોકરીમાં દમ છે. બસ, બૉક્સિંગનાં ગ્લવ્ઝ પહેરીને અશક્યને શક્ય બનાવવાની જદ્દોજહદ શરૂ. પણ ફિલ્મના વિલન એમ કંઈ મંજીરાંની જોડ લઈને થોડા બેસી રહે?